O‘zbekiston va Qozog‘iston o‘rtasida emlanganlik to‘g‘risidagi sertifikatlar o‘zaro tan olindi. Bu haqda "Uzbekistan Airways" xabar bermoqda. Foto: Pavel Bednyakov Qayd etilishicha, ikki mamlakat chegarasidan o‘tish vaqtida O‘zbekiston va Qozog‘iston fuqarolari o‘z davlatlarida emlanganlik to‘g‘risidagi sertifikatga ega bo‘lsa, PZR-testining manfiy natijasini taqdim etishlari shart emas. Ma’lum qilinishicha, barcha sertifikatlar QR-kodiga ega bo‘lishi kerak. Bundan oldin O‘zbekiston va Turkiya o‘rtasida emlanganlik sertifikatlarini o‘zaro tan olish haqidagi kelishuvga erishilgandi. Tomonlar qonunchiligiga muvofiq, vakolatli organlar tomonidan berilgan COVID-19 virusiga qarshi emlanganlikni tasdiqlovchi rasmiy sertifikatlarni o‘zaro tan oladi. Tomonlar emlanganlik to‘g‘risidagi sertifikat egasiga davlatlari hududiga COVID-19 virusi tarqalishi oldini olishga qaratilgan cheklovlarsiz kirishni kafolatlaydi.